title: Vykonávacie nariadenie Komisie (EÚ) 2021/863 z 28. mája 2021, ktorým sa začína prešetrovanie týkajúce sa možného obchádzania vyrovnávacích opatrení uložených vykonávacím nariadením (EÚ) 2020/776 na dovoz určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte dovozom určitých tkaných a/alebo stehovaných textílií zo sklenených vlákien odosielaných z Maroka bez ohľadu na to, či majú alebo nemajú deklarovaný pôvod v Maroku, a ktorým sa zavádza registrácia takéhoto dovozu

text:
                  31.5.2021

                  SK

                  Úradný vestník Európskej únie

                  L 190/76

         VYKONÁVACIE NARIADENIE KOMISIE (EÚ) 2021/863
         z 28. mája 2021,
         ktorým sa začína prešetrovanie týkajúce sa možného obchádzania vyrovnávacích opatrení uložených vykonávacím nariadením (EÚ) 2020/776 na dovoz určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte dovozom určitých tkaných a/alebo stehovaných textílií zo sklenených vlákien odosielaných z Maroka bez ohľadu na to, či majú alebo nemajú deklarovaný pôvod v Maroku, a ktorým sa zavádza registrácia takéhoto dovozu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (ďalej len „základné nariadenie“) (1), a najmä na jeho článok 23 ods. 4 a článok 24 ods. 5,
         po informovaní členských štátov,
         keďže:
         A.   ŽIADOSŤ

                     (1)

                     Európskej komisii (ďalej len „Komisia“) bola podľa článku 23 ods. 4 a článku 24 ods. 5 základného nariadenia doručená žiadosť o prešetrenie možného obchádzania vyrovnávacích opatrení uložených na dovoz určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte a o zavedenie registrácie dovozu určitých tkaných a/alebo stehovaných textílií zo sklenených vlákien odosielaných z Maroka bez ohľadu na to, či majú alebo nemajú deklarovaný pôvod v Maroku.

                     (2)

                     Žiadosť podalo 19. mája 2021 združenie TECH-FAB Europe e.V.

               B.   VÝROBOK

                     (3)

                     Dotknutým výrobkom, ktorého sa možné obchádzanie týka, sú textílie z tkaných a/alebo stehovaných prameňov a/alebo priadzí z nekonečného skleneného vlákna tiež s ďalšími prvkami, okrem výrobkov, ktoré sú impregnované alebo predimpregnované, a okrem riedkych sieťovín s veľkosťou ôk viac ako 1,8 mm po dĺžke aj šírke a s plošnou hmotnosťou viac ako 35 g/m2, zatriedené ku dňu nadobudnutia účinnosti vykonávacieho nariadenia Komisie (EÚ) 2020/776 (2) pod číselné znaky KN ex 7019 39 00, ex 7019 40 00, ex 7019 59 00 a ex 7019 90 00 (kódy TARIC 7019390080, 7019400080, 7019590080 a 7019900080) a s pôvodom v Čínskej ľudovej republike a Egypte (ďalej len dotknutý výrobok). Na tento výrobok sa vzťahujú opatrenia, ktoré sú v súčasnosti platné.

                     (4)

                     Prešetrovaný výrobok je rovnaký ako výrobok definovaný v predchádzajúcom odôvodnení, v súčasnosti patriaci pod číselné znaky KN ex 7019 39 00, ex 7019 40 00, ex 7019 59 00 a ex 7019 90 00, ale odosielaný z Maroka, bez ohľadu na to, či má alebo nemá deklarovaný pôvod v Maroku (kódy TARIC 7019390081, 7019400081, 7019590081 a 7019900081) (ďalej len „prešetrovaný výrobok“).

               C.   EXISTUJÚCE OPATRENIA

                     (5)

                     Opatreniami, ktoré sú v súčasnosti platné a ktoré sú možno obchádzané, sú vyrovnávacie opatrenia uložené vykonávacím nariadením (EÚ) 2020/776, ktorým sa ukladajú konečné vyrovnávacie clá na dovoz určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte a ktorým sa mení vykonávacie nariadenie (EÚ) 2020/492 (3), ktorým sa ukladá konečné antidumpingové clo na dovoz určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte (ďalej len „existujúce opatrenia“).

               D.   DÔVODY

                     (6)

                     Žiadosť obsahuje dostatočné dôkazy o tom, že dovozom výrobku, ktorý je predmetom prešetrovania, dochádza k obchádzaniu vyrovnávacích opatrení uložených na dovoz dotknutého výrobku. Dôkazy dostupné Komisii poukazujú konkrétne na ďalej uvedené skutočnosti.

                     (7)

                     Po uložení opatrení na dotknutý výrobok došlo k zmene v štruktúre obchodu v súvislosti s vývozom z Čínskej ľudovej republiky a Egypta a Maroka do Únie.

                     (8)

                     Táto zmena zrejme vychádza z praktiky, pre ktorú neexistuje iná dostatočne náležitá príčina ani iné ekonomické opodstatnenie než uloženie cla, ktorou je konkrétne odosielanie dotknutého výrobku do Únie cez Maroko po tom, ako v Maroku podstúpil alebo ani nepodstúpil určité montážne alebo kompletizačné činnosti.

                     (9)

                     Dôkazy okrem toho nasvedčujú tomu, že nápravné účinky existujúcich vyrovnávacích opatrení na dotknutý výrobok sú z dôvodu opísaných postupov oslabované, a to z hľadiska množstva aj cien. Na trh EÚ podľa všetkého vstúpili značné objemy dovozu prešetrovaného výrobku. Navyše existujú dostatočné dôkazy o tom, že prešetrovaný výrobok sa dováža za ceny spôsobujúce ujmu.

                     (10)

                     Dôkazy napokon nasvedčujú tomu, že prešetrovaný výrobok a/alebo jeho časti a súčasti sú stále zvýhodňované subvenciou. Prešetrovaný výrobok a jeho časti a súčasti sú skutočne vyrábané a vyvážané do Maroka spoločnosťami v Číne a Egypte, o ktorých sa zistilo, že na výrobu a predaj prešetrovaného výrobku, na ktorý sa existujúce opatrenia vzťahujú, dostávajú napadnuteľné subvencie.

                     (11)

                     Ak sa prešetrovaním zistia aj iné praktiky obchádzania, na ktoré sa vzťahuje článok 23 základného nariadenia, než sú už uvedené praktiky, prešetrovanie sa môže vzťahovať aj na tieto praktiky.

               E.   POSTUP

                     (12)

                     Komisia na základe uvedených skutočností dospela k záveru, že existujú dostatočné dôkazy na odôvodnenie začatia prešetrovania podľa článku 23 ods. 4 základného nariadenia a na zavedenie registrácie dovozu prešetrovaného výrobku v súlade s článkom 24 ods. 5 základného nariadenia.

                     (13)

                     Aby Komisia získala informácie potrebné pre toto prešetrovanie, mali by sa na ňu všetky zainteresované strany bezodkladne obrátiť, najneskôr však v lehote stanovenej v článku 3 ods. 2 tohto nariadenia. Lehota stanovená v článku 3 ods. 2 tohto nariadenia sa uplatňuje na všetky zainteresované strany. Ak je to vhodné, informácie sa môžu požadovať aj od výrobného odvetvia Únie.

                     (14)

                     Orgánom Maroka, Čínskej ľudovej republiky a Egyptu sa oznámi začatie prešetrovania.

               a)   Pokyny na predkladanie písomných podaní a zasielanie vyplnených dotazníkov a korešpondencie

                     (15)

                     Na informácie predkladané Komisii na účely prešetrovaní na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa Komisii výslovne povoľuje, že: a) môže používať dané informácie a údaje na účely tohto konania na ochranu obchodu a b) dané informácie a/alebo údaje sa môžu poskytnúť zainteresovaným stranám tohto prešetrovania, a to vo forme, ktorá im umožní uplatniť ich právo na obhajobu.

                     (16)

                     Všetky písomné podania vrátane informácií požadovaných v tomto nariadení, vyplnených dotazníkov a korešpondencie, ktoré zainteresované strany poskytujú ako dôverné, sa označia ako Sensitive (4). Strany, ktoré predkladajú informácie v priebehu tohto prešetrovania, sa vyzývajú, aby odôvodnili svoju žiadosť o dôverné zaobchádzanie.

                     (17)

                     Od strán, ktoré poskytujú informácie označené ako Sensitive, sa požaduje, aby v súlade s článkom 29 ods. 2 základného nariadenia predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií.

                     (18)

                     Ak strana, ktorá poskytuje dôverné informácie, nepreukáže dostatočný dôvod na žiadosť o dôverné zaobchádzanie alebo nepredloží súhrn týchto informácií, ktorý nemá dôverný charakter, v požadovanom formáte a kvalite, Komisia nemusí na takéto informácie prihliadať, pokiaľ jej nemožno pomocou vhodných zdrojov uspokojivo dokázať, že predmetné informácie sú správne.

                     (19)

                     Zainteresované strany sa vyzývajú, aby všetky podania a žiadosti vrátane naskenovaných splnomocnení a osvedčení predkladali cez platformu TRON.tdi (https://webgate.ec.europa.eu/tron/TDI).

                     (20)

                     Na získanie prístupu k platforme TRON.tdi potrebujú zainteresované strany účet služby EU Login. Úplné pokyny týkajúce sa spôsobu registrácie a používania platformy TRON.tdi sú k dispozícii na stránke https://webgate.ec.europa.eu/tron/resources/documents/gettingStarted.pdf.

                     (21)

                     Použitím platformy TRON.tdi alebo e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: https://trade.ec.europa.eu/doclib/docs/2014/june/tradoc_152582.pdf.

                     (22)

                     Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom platformy TRON.tdi alebo e-mailu, nájdu zainteresované strany v už spomínaných pokynoch o komunikácii so zainteresovanými stranami.
                     Adresa Komisie na účely korešpondencie:

                                 European Commission

                                 Directorate-General for Trade

                                 Directorate G

                                 Office: CHAR 04/039

                                 1049 Brussels

                                 BELGIUM

                           TRON.tdi: https://webgate.ec.europa.eu/tron/tdi
                     E-mail: TRADE-GFF-AC@ec.europa.eu

               b)   Zber informácií a vypočutia

                     (23)

                     Všetky zainteresované strany vrátane výrobného odvetvia Únie, dovozcov a všetkých príslušných združení sa vyzývajú, aby písomne oznámili svoje stanoviská a poskytli podporné dôkazy, pričom takéto podania sa musia predložiť v lehote stanovenej v článku 3 ods. 2 Komisia môže okrem toho zainteresované strany vypočuť, pokiaľ podajú písomnú žiadosť a preukážu, že na ich vypočutie existujú osobitné dôvody.

               c)   Žiadosti o oslobodenie

                     (24)

                     V súlade s článkom 23 ods. 5 základného nariadenia môže byť dovoz prešetrovaného výrobku oslobodený od opatrení, ak tento dovoz nepredstavuje obchádzanie.

                     (25)

                     Keďže k možnému obchádzaniu dochádza mimo Únie, oslobodenie možno udeliť v súlade s článkom 23 ods. 4 základného nariadenia výrobcom prešetrovaného výrobku v Maroku, ktorí sú schopní preukázať, že nie sú zapojení do praktík obchádzania vymedzených v článku 23 ods. 3 základného nariadenia. Výrobcovia, ktorí majú prípadne záujem získať oslobodenie, by sa mali prihlásiť v lehote uvedenej v článku 3 ods. 1 tohto nariadenia. Kópie dotazníka pre vyvážajúcich výrobcov v Čínskej ľudovej republike a Egypte, formulára pre vyvážajúcich výrobcov v Maroku žiadajúcich o oslobodenie a dotazníka pre dovozcov sú dostupné v spise, ktorý je zainteresovaným stranám k dispozícii na nahliadnutie, a na webovom sídle GR pre obchod: https://trade.ec.europa.eu/tdi/case_details.cfm?id=2528. Dotazníky sa musia predložiť v lehote uvedenej v článku 3 ods. 2 tohto nariadenia.

               F.   REGISTRÁCIA

                     (26)

                     Podľa článku 24 ods. 5 základného nariadenia sa má na dovoz prešetrovaného výrobku zaviesť registrácia, aby sa zabezpečilo, že ak sa pri prešetrovaní zistí obchádzanie opatrení, bude možné vybrať vyrovnávacie clá v príslušnej výške, ktorá nepresiahne reziduálne clo uložené vykonávacím nariadením (EÚ) 2020/776, odo dňa uloženia povinnosti registrácie takéhoto dovozu.

               G.   LEHOTY

                     (27)

                     V záujme správneho administratívneho postupu by sa mali stanoviť lehoty, v rámci ktorých:

                                 —

                                 sa zainteresované strany môžu prihlásiť Komisii, poskytnúť dotazníky, písomne predložiť svoje stanoviská alebo poskytnúť akékoľvek iné informácie, ktoré by sa mali počas prešetrovania zohľadniť,

                                 —

                                 výrobcovia v Maroku môžu požiadať o oslobodenie od opatrení,

                                 —

                                 zainteresované strany môžu písomne požiadať Komisiu o vypočutie.

                     (28)

                     Upozorňujeme, že uplatňovanie procesných práv stanovených v základnom nariadení závisí teda od prihlásenia sa strán v rámci lehôt stanovených v článku 3 tohto nariadenia.

               H.   NESPOLUPRÁCA

                     (29)

                     Ak niektorá zainteresovaná strana odmietne sprístupniť potrebné informácie alebo ich neposkytne v príslušných lehotách, alebo významnou mierou bráni v prešetrovaní, zistenia, či už pozitívne alebo negatívne, možno v súlade s článkom 28 základného nariadenia vypracovať na základe dostupných skutočností.

                     (30)

                     Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nezohľadnia a v súlade s článkom 28 základného nariadenia sa môžu použiť dostupné skutočnosti.

                     (31)

                     Ak niektorá zainteresovaná strana nespolupracuje alebo spolupracuje len čiastočne a zistenia sa preto v súlade s článkom 28 základného nariadenia zakladajú na dostupných skutočnostiach, výsledok môže byť pre túto stranu menej priaznivý než v prípade, keby bola spolupracovala.

               I.   HARMONOGRAM PREŠETROVANIA

                     (32)

                     V súlade s článkom 23 ods. 4 základného nariadenia sa prešetrovanie dokončí do deviatich mesiacov odo dňa nadobudnutia účinnosti tohto nariadenia.

               J.   SPRACOVANIE OSOBNÝCH ÚDAJOV

                     (33)

                     So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (5).

                     (34)

                     Oznámenie o ochrane údajov, ktorým sa všetky fyzické osoby informujú o spracúvaní osobných údajov v rámci činností Komisie v oblasti ochrany obchodu, je dostupné na webovom sídle GR pre obchod: http://ec.europa.eu/trade/policy/accessing-markets/trade-defence/.

               K.   ÚRADNÍK PRE VYPOČUTIE

                     (35)

                     Zainteresované strany sa môžu obrátiť na úradníka pre vypočutie v obchodných konaniach. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti týkajúce sa práva zainteresovaných strán a tretích strán na obhajobu, ktoré sa môžu vyskytnúť počas konania.

                     (36)

                     Úradník pre vypočutie môže usporiadať vypočutia a pôsobiť ako sprostredkovateľ medzi zainteresovanou stranou, resp. stranami a útvarmi Komisie v snahe zabezpečiť plné uplatnenie práv zainteresovaných strán na obhajobu. Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti. Úradník pre vypočutie preskúma dôvody žiadostí. Tieto vypočutia by sa mali uskutočniť len vtedy, ak otázky neboli vyriešené s útvarmi Komisie v čase na to určenom.

                     (37)

                     Každá takáto žiadosť musí byť podaná včas a bezodkladne s cieľom neohroziť riadny priebeh konania. Na tento účel by sa mali zainteresované strany obrátiť na úradníka pre vypočutie v najskoršom možnom čase po vzniknutí udalosti odôvodňujúcej takúto intervenciu. Ak sa žiadosti o vypočutie predložia mimo príslušných časových rámcov, úradník pre vypočutie preskúma aj dôvody takéhoto oneskorenia, povahu nastolených otázok a vplyv uvedených otázok na právo na obhajobu, a to s náležitým ohľadom na záujmy dobrej správy vecí verejných a včasné ukončenie prešetrovania.

                     (38)

                     Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle GR pre obchod: http://ec.europa.eu/trade/trade-policy-and-you/contacts/hearing-officer/,

               PRIJALA TOTO NARIADENIE:

            Článok 1
            Začína sa prešetrovanie podľa článku 23 ods. 4 nariadenia (EÚ) 2016/1037 s cieľom stanoviť, či sa dovozom textílií z tkaných a/alebo stehovaných prameňov a/alebo priadzí z nekonečného skleneného vlákna tiež s ďalšími prvkami, okrem výrobkov, ktoré sú impregnované alebo predimpregnované, a okrem riedkych sieťovín s veľkosťou ôk viac ako 1,8 mm po dĺžke aj šírke a s plošnou hmotnosťou viac ako 35 g/m2, v súčasnosti zatriedených pod číselné znaky KN ex 7019 39 00, ex 7019 40 00, ex 7019 59 00 a ex 7019 90 00, odosielaných z Maroka bez ohľadu na to, či majú deklarovaný pôvod v Maroku alebo nie (kódy TARIC 7019390081, 7019400081, 7019590081 a 7019900081), obchádzajú opatrenia uložené vykonávacím nariadením (EÚ) 2020/776.

            Článok 2

               1.   Colné orgány členských štátov prijmú podľa článku 23 ods. 4 a článku 24 ods. 5 nariadenia (EÚ) 2016/1037 náležité opatrenia na registráciu dovozu výrobkov uvedených v článku 1 tohto nariadenia.

               2.   Povinnosť registrácie sa skončí deväť mesiacov po dátume nadobudnutia účinnosti tohto nariadenia.

            Článok 3

               1.   Zainteresované strany sa musia Komisii prihlásiť tak, že ju kontaktujú do 15 dní odo dňa nadobudnutia účinnosti tohto nariadenia.

               2.   Ak sa majú vyjadrenia zainteresovaných strán v rámci prešetrovania zohľadniť, musia písomne uviesť svoje stanoviská a predložiť vyplnené dotazníky, žiadosti o oslobodenie alebo akékoľvek iné informácie do 37 dní odo dňa uverejnenia tohto nariadenia v Úradnom vestníku Európskej únie, pokiaľ nie je stanovené inak.

               3.   V tej istej 37-dňovej lehote môžu zainteresované strany takisto požiadať Komisiu o vypočutie. Žiadosť o vypočutie týkajúce sa fázy začatia prešetrovania sa musí predložiť do 15 dní odo dňa nadobudnutia účinnosti tohto nariadenia. Každá žiadosť o vypočutie musí byť podaná písomne a musia sa v nej uvádzať dôvody žiadosti.

            Článok 4
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. mája 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 55.

            (2)  Vykonávacie nariadenie Komisie (EÚ) 2020/776 z 12. júna 2020, ktorým sa ukladajú konečné vyrovnávacie clá na dovoz určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte a ktorým sa mení vykonávacie nariadenie Komisie (EÚ) 2020/492, ktorým sa ukladá konečné antidumpingové clo na dovoz určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte (Ú. v. EÚ L 189, 15.6.2020, s. 1).

            (3)  Vykonávacie nariadenie Komisie (EÚ) 2020/492 z 1. apríla 2020, ktorým sa ukladá konečné antidumpingové clo na dovoz určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte (Ú. v. EÚ L 108, 6.4.2020, s. 1).

            (4)  Dokument označený ako Sensitive je dokument, ktorý sa považuje za dôverný v zmysle článku 29 základného nariadenia a článku 12 Dohody WTO o subvenciách a vyrovnávacích opatreniach. Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

            (5)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).


title: Vykonávacie nariadenie Komisie (EÚ) 2021/865 z 28. mája 2021, ktorým sa do registra chránených označení pôvodu a chránených zemepisných označení zapisuje názov [„Rooibos“/„Red Bush“ (CHOP)]

text:
                  31.5.2021

                  SK

                  Úradný vestník Európskej únie

                  L 190/88

         VYKONÁVACIE NARIADENIE KOMISIE (EÚ) 2021/865
         z 28. mája 2021,
         ktorým sa do registra chránených označení pôvodu a chránených zemepisných označení zapisuje názov [„Rooibos“/„Red Bush“ (CHOP)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 3 písm. a),
         keďže:

                     (1)

                     V súlade s článkom 50 ods. 2 písm. a) nariadenia (EÚ) č. 1151/2012 bola v Úradnom vestníku Európskej únie (2) uverejnená žiadosť Južnej Afriky o zápis názvu „Rooibos“/„Red Bush“ do registra ako chráneného označenia pôvodu (CHOP).

                     (2)

                     Komisii bolo 7. septembra 2020 doručené oznámenie o námietke a súvisiaca odôvodnená námietka Spojeného kráľovstva. Komisia 16. septembra 2020 postúpila Južnej Afrike oznámenie o námietke a odôvodnenú námietku Spojeného kráľovstva.

                     (3)

                     Komisia preskúmala námietku Spojeného kráľovstva a uznala ju za prípustnú. V námietke sa uvádza, že zápis názvu „Rooibos“/„Red Bush“ do registra nespĺňa podmienky stanovené v článku 5 a článku 7 ods. 1 nariadenia (EÚ) č. 1151/2012, pretože navrhovaný opis výrobku a surovín nie je konzistentný. Ďalej sa v nej uvádza, že navrhované pravidlá týkajúce sa označenia „Rooibos“/„Red Bush“ nie sú dostatočne konkrétne a sú v rozpore s podmienkami stanovenými v nariadení Európskeho parlamentu a Rady (EÚ) č. 1169/2011 (3).

                     (4)

                     Komisia v liste z 22. septembra 2020 vyzvala zainteresované strany, aby začali príslušné konzultácie s cieľom dosiahnuť vzájomnú dohodu v súlade so svojimi vnútroštátnymi postupmi.

                     (5)

                     Južná Afrika a Spojené kráľovstvo dospeli k dohode, ktorú Južná Afrika v stanovenej lehote oznámila Komisii 11. novembra 2020.

                     (6)

                     Južná Afrika a Spojené kráľovstvo dospeli k záveru, že označeniu „Rooibos“/„Red Bush“ (CHOP) by sa mala ochrana udeliť, pričom v jednotnom dokumente by sa mali vykonať určité modifikácie zahŕňajúce konzistentné zmienky o desiatich chutiach v celom dokumente, zmienky o aspalatíne a notofagíne by sa mali rozšíriť tak, aby zahŕňali údaj, že budú predmetom kontrol podľa predpisov Južnej Afriky o ochrane označení zemepisného pôvodu, a mali by sa zahrnúť aj revidované pravidlá týkajúce sa označovania výrobku.

                     (7)

                     Obsah dohody, ktorú uzatvorili Južná Afrika a Spojené kráľovstvo, by sa mal brať do úvahy, pretože je v súlade s ustanoveniami nariadenia (EÚ) č. 1151/2012 a právnymi predpismi EÚ.

                     (8)

                     Komisii bolo 7. septembra 2020 doručené oznámenie o námietke a súvisiaca odôvodnená námietka Švajčiarskeho združenia pre čaj, koreniny a súvisiace výrobky (IGTG).

                     (9)

                     Komisia námietku IGTG preskúmala a neuznala ju za prípustnú, pretože žiaden z dôvodov stanovených v článku 10 ods. 1 nariadenia (EÚ) č. 1151/2012 IGTG vo svojej odôvodnenej námietke neopodstatnila. Komisia listom zo 4. decembra 2020 združenie IGTG informovala, že mu nezašle výzvu začať primerané konzultácie s Južnou Afrikou. IGTG listom z 8. decembra 2020 Komisii oznámilo, že sťahuje svoju námietku voči zápisu označenia „Rooibos“/„Red Bush“ do registra.

                     (10)

                     Označenie pôvodu „Rooibos“/„Red Bush“ (CHOP) by sa preto malo zapísať do registra. Konsolidované znenie jednotného dokumentu by sa malo uverejniť na informačné účely,

               PRIJALA TOTO NARIADENIE:

            Článok 1
            Názov „Rooibos“/„Red Bush“ (CHOP) sa zapisuje do registra.
            Názov uvedený v prvom odseku sa vzťahuje na výrobok triedy 1.8. Iné výrobky prílohy I k zmluve (korenie atď.) Konsolidovaný jednotný dokument sa nachádza v prílohe k tomuto nariadeniu.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. mája 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 190, 8.6.2020, s. 46.

            (3)  Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 22. 11. 2011, s. 18).

            PRÍLOHA

               „ROOIBOS“/„RED BUSH“

               EÚ č.: PDO-ZA-2427 – 21. 8. 2018

               CHOP (X) CHZO ( )

            1.   Názov [CHOP alebo CHZO]

            „Rooibos“/„Red Bush“
            2.   Členský štát alebo tretia krajina

            Južná Afrika
            3.   Opis poľnohospodárskeho výrobku alebo potraviny

            3.1.   Druh výrobku [podľa prílohy XI]

            Trieda 1.8. Iné výrobky prílohy I k zmluve (koreniny atď.)
            3.2.   Opis výrobku, na ktorý sa vzťahuje názov uvedený v bode 1

            Názov „Rooibos“/„Red Bush“ sa môže používať iba na označenie sušených listov a stoniek stopercentne čistého čaju „Rooibos“/„Red Bush“ – pochádzajúcich z rastliny Aspalathus linearis, ktorá sa pestuje alebo voľne rastie v zemepisnej oblasti opísanej v tejto žiadosti.
            Čaj „Rooibos“/„Red Bush“ je dostupný v dvoch formách: a) oxidované a b) zelené (neoxidované) sušené listy a stonky rastliny Aspalathus linearis.

                        (a)

                        V prípade oxidovaných sušených listov a stoniek rastliny Aspalathus linearis má čaj „Rooibos“/„Red Bush“ výraznú farbu, ktorá siaha od svetlohnedej, žltej až po jasnú tehlovočervenú farbu. Do výrobku môžu byť primiešané aj kúsky sušených stoniek svetlejšej farby. Vlhkosť čaju „Rooibos“/„Red Bush“ je pod 10 %.

                        (b)

                        Zelený (neoxidovaný) „Rooibos“/„Red Bush“ pozostáva z neoxidovaných sušených listov a stoniek rastliny Aspalathus linearis. Zelený (neoxidovaný) „Rooibos“/„Red Bush“ sa nevyznačuje žiadnymi známkami hnednutia či oxidácie. Listy zeleného (neoxidovaného) čaju „Rooibos“/„Red Bush“ sú prevažne svetlozelené a sú k nim primiešané červenohnedé tenké stonky a biele drevnaté kúsky. Vlhkosť zeleného (neoxidovaného) čaju „Rooibos“/„Red Bush“ je pod 5 %.

                  Aróma a chuť čaju „Rooibos“/„Red Bush“ sa určuje ľudským senzorickým hodnotením, ktoré vykonáva vyškolený hodnotiteľ. Aróma a chuť rôznych dávok čaju „Rooibos“/„Red Bush“ sa môžu odlišovať, ale na základe analýzy veľkého súboru vzoriek sa v čaji „Rooibos“/„Red Bush“ preukázala prítomnosť týchto aróm v rôznych stupňoch.

                        Aróma

                        sladká

                        medová

                        karamelová

                        ovocná

                        citrusová

                        bobuľové ovocie

                        marhuľový džem

                        drevnatá

                        krovinatá/stonková

                        dymová/pripálená

                        kvetinová

                        krovinatý porast tzv. fynbos

                        parfumová

                        korenistá

                        škoricová

                        Chuť a pocit v ústach

                        základné chute

                        sladká

                        horká

                        kyslá

                        pocit v ústach

                        príjemný a jemný

                        trpký

                  3.3.   Krmivo (len pri výrobkoch živočíšneho pôvodu) a suroviny (len pri spracovaných výrobkoch)

            Jedinou surovinou na výrobu čaju „Rooibos“/„Red Bush“ sú čerstvo nazbierané listy a stonky rastliny Aspalathus linearis.
            Obsahuje od 0,02 do 1,16 % aspalatínu a 0,4 % notofagínu. Ich obsah sa bude kontrolovať na mieste podľa predpisov Južnej Afriky o ochrane zemepisných označení.
            3.4.   Špecifické kroky výroby, ktoré sa musia uskutočniť vo vymedzenej zemepisnej oblasti

            Vo vymedzenej zemepisnej oblasti sa počas výroby čaju „Rooibos“/„Red Bush“ musia vykonať tieto kroky:

                        (a)

                        Miestni zberači semien zozbierajú semená rastliny Aspalathus linearis, a to často z mravenísk. Zberači následne dodajú semená poľnohospodárom. Je to dávna tradícia, ktorá sa dodnes zachováva a ktorá predstavuje dôležitú súčasť pestovania čaju Rooibos, ako ho dnes poznáme.

                        (b)

                        Pestuje sa komerčne alebo rastie prirodzene vo voľnej prírode.

                        (c)

                        Zbiera sa na obrábaných poliach (mechanicky alebo ručne) alebo vo voľnej prírode (len ručne).

                        (d)

                        Spracúvanie a sušenie sa vykonáva vo výrobni čaju. Výrobňa čaju sa môže nachádzať na farme alebo mimo nej, ale musí byť vo vymedzenej oblasti.

                  3.5.   Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

            –
            3.6.   Špecifické pravidlá označovania výrobku, na ktorý sa vzťahuje registrovaný názov

            „Rooibos“/„Red Bush“ sa môže primiešavať do čajov, bylinkových čajov a iných výrobkov, či už na ľudskú alebo inú spotrebu. Označovanie takýchto výrobkov musí byť v súlade s predpismi na označovanie výrobkov platnými na území, kde sa výrobok uvádza na trh.
            4.   Stručné vymedzenie zemepisnej oblasti

            Zemepisná oblasť produkcie, sušenia a oxidácie čaju „Rooibos“/„Red Bush“ zahŕňa:

                        (a)

                        V provincii Západné Kapsko miestne obce Bergrivier, Breede Valley, Cape Agulhas, Cederberg, Kapské Mesto, Drakenstein, Langeberg, Matzikamma, Overstrand, Saldanha Bay, Stellenbosch, Swartland, Swellendam, Theewaterskloof a Witzenberg.

                        (b)

                        V provincii Severné Kapsko miestnu obec Hantam.

                  5.   Súvislosť so zemepisnou oblasťou

               Zemepisná oblasť

            Chuť a osobitné zloženie čaju „Rooibos“/„Red Bush“ priamo súvisí s klímou, v akej sa pestuje. Chladné vlhké zimy, rast počas jari a skorého leta a následne dozrievanie a akumulácia polyfenolu, zatiaľ čo počasie je čoraz teplejšie a suchšie. Z toho vyplýva, že ak sa rastlina Aspalathus linearis pestuje v inej klíme, nebude mať z dôvodu menšej akumulácie polyfenolu rovnaké vlastnosti ako „Rooibos“/„Red Bush“. Na pochopenie tohto kauzálneho vzťahu je dôležité porozumieť spôsobu, akým sa rastlina Aspalathus linearis prispôsobila jedinečnej klíme, pôde a zemepisným podmienkam tejto oblasti.
            Zemepisná oblasť, v ktorej rastlina „Rooibos“/„Red Bush“ prirodzene rastie, je známa horúcimi, suchými letami a studenými vlhkými zimami. V meste Vredendal bola 27. októbra 2015 nameraná teplota 48,3 °C, čo je najvyššia teplota nameraná na svete v mesiaci október. Zrážky v tejto oblasti sa pohybujú od 380 do 635 mm za rok a vyskytujú sa prevažne v zimných mesiacoch, pričom začiatkom leta a koncom jesene sa objavujú príležitostné prehánky. Dlhé, horúce letné mesiace sú extrémne suché. Pôda v oblasti pochádza z komplexu pieskovcov Stolovej hory, v dôsledku čoho je chudobná na živiny, zrnitá, piesčitá a má pH od 4,5 do 5,5. Pieskovec Stolovej hory pozostáva prevažne z kremitého pieskovca, ktorý vznikol približne pred 510 až 400 miliónmi rokov. Ide o najtvrdšiu a najodolnejšiu vrstvu proti erózii v rámci kapskej superskupiny.
            V rámci prispôsobenia sa drsnej klíme sa v prípade rastliny „Rooibos“/„Red Bush“ vyvinuli niektoré jej jedinečné vlastnosti (ako je tvar a povrch listov atď.). Okrem siete bočných koreňov tesne pod povrchom pôdy, ktorá dokáže využívať aj slabé zrážky, má rastlina dlhý hlavný koreň, ktorý siaha až do hĺbky dvoch metrov a počas suchých liet pomáha rastline zabezpečiť vlhkosť a dostať sa k vode. Bočné korene umožňujú rastline intenzívnejšie získavať fosfor z pôdy, ktorá patrí medzi najchudobnejšie pôdy na fosfor na svete.
            Jedno z najväčších tajomstiev prispôsobenia sa kríku „Rooibos“/„Red Bush“ v tejto drsnej klíme spočíva v symbiotickom vzťahu s baktériami, ktoré na jeho koreňoch viažu dusík. Podobne ako v prípade strukovín, baktérie na koreňoch rastliny Aspalathus linearis premieňajú oxid dusičitý na biologicky užitočný amoniak v rámci procesu nazývaného viazanie dusíka. Rastlina absorbuje dusík, ktorý je pre ňu živinou, a na oplátku zaň poskytuje baktériám potravu. Tento proces je bežný pri strukovinách, ale v prípade rastliny Aspalathus linearis je jedinečné, že autochtónna baktéria bradyrhizobia prirodzene znáša kyslosť, pričom táto rastlina má do určitej miery schopnosť modifikovať svoje pH v rizosfére tak, aby podporovala vytvorenie symbiózy a dostupnosť živín pre rastliny, ktoré rastú v tejto inak neúrodnej kyslej pôde. V literatúre sa uvádza, že len veľmi málo symbióz si dokáže poradiť s extrémami, ako je kyslosť pôdy a stres spôsobený nedostatkom živín, a zároveň zachytávať vysoké úrovne dusíka, ako je to v prípade rastliny Aspalathus linearis.
            Výrobcovia čaju „Rooibos“/„Red Bush“ využívajú horúce a suché letá na prirodzené vysušenie zozbieraných surovín. „Rooibos“/„Red Bush“ sa každoročne zbiera počas horúceho leta a ihneď po zbere sa suší na slnku. Ostré slnko bez výskytu dažďa umožňuje, aby sa „Rooibos“/„Red Bush“ sušil prirodzeným spôsobom, zatiaľ čo možno optimálne kontrolovať proces oxidácie.

               Ľudský zásah

            Hoci je kapská rastlinná ríša (s charakteristickou vegetáciou fynbos) najmenšou spomedzi šiestich rastlinných ríš sveta, je najrozmanitejšia a z hľadiska rastlinstva patrí medzi najosobitejšie miesta na svete, pokiaľ ide o diverzitu, hustotu a počet endemických druhov. Rastlina Aspalathus linearis je jednou z mála rastlín, v prípade ktorých sa podarilo premeniť voľne rastúcu plodinu na pestovanú, a v súčasnosti je jednou z pomerne malej skupiny hospodársky významných rastlín krovinatého porastu fynbos, a to v dôsledku ľudského zásahu.
            Takmer pred 250 rokmi švédsky prírodovedec Carl Thunberg informoval, že počas svojho cestovania v Afrike v roku 1772 sa stretol s miestnymi obyvateľmi a všimol si, že využívali krík „Rooibos“/„Red Bush“ na prípravu nápoja. Listy a stonky z kríka „Rooibos“/„Red Bush“ sa na horách zbierali a ukladali do jutových vriec, ktoré zo strmých svahov znášali dolu osly na chrbtoch. Základné metódy spracovania rastliny „Rooibos“/„Red Bush“, ktoré sa ešte stále používajú v súčasnosti (listy a stonky kríku „Rooibos“/„Red Bush“ sa najprv narežú a podrvia, potom sa navŕšia na kôpky, aby zvlhli, a napokon sa rozhrnú, aby sa vysušili na slnku), sa vyvinuli už vtedy.
            Okolo roku 1930 sa lekár a milovník prírody Le Fras Nortier z mesta Clanwilliam začal zaujímať o „čaj z voľne rastúceho kríka“ a začal experimentovať s kríkom „Rooibos“/„Red Bush“. Nájsť semená kríka „Rooibos“/„Red Bush“ bolo ťažké (pre ich mimoriadne malú veľkosť) a Nortier požiadal miestnych obyvateľov, z ktorých niektorí boli jeho pacienti, aby v piesčitej pôde hľadali semená a nejaké mu nazbierali. Žena z kmeňa Khoinov mu priniesla škatuľku zápaliek naplnenú semenami a Nortier sa až neskôr dozvedel, ako sa jej to podarilo. Žena zvykla sledovať mravce, ktoré nosili semená kríka „Rooibos“/„Red Bush“ do svojich hniezd. Hniezda potom rozhrabala, aby zozbierala semená, pričom nejaké vždy pre mravce nechala, aby prežili. Tento spôsob zberu semien niektorí zberači stále používajú.
            Pri hľadaní spôsobu, ako rozmnožovať rastliny pomocou semien, Nortier zistil, že semená vyklíčia, iba ak sa ich obal najprv naruší – čo napodobňuje účinok horských požiarov. Nortier pestoval prvé rastliny na farme Klein Kliphuis neďaleko mesta Clanswilliam. Zistil, že semená treba sadiť v januári a najvhodnejší čas na presadenie drobných semenáčikov je hneď po výdatnom daždi, keď sa očakáva ďalší. Nortier takisto inšpiroval a povzbudzoval miestnych poľnohospodárov, aby začali pestovať „Rooibos“/„Red Bush“.
            Tieto postupy zberu a vymieľania semien sa používajú dodnes. Rastlina Aspalathus linearis sa pestuje v suchých pôdach, keďže je zvyknutá na suché, horúce letá. Tieto environmentálne podmienky ovplyvňujú chemické zloženie čaju „Rooibos“/„Red Bush“, najmä množstvo a typ polyfenolov nachádzajúcich sa v konečnom výrobku. Výrobcovia čaju „Rooibos“/„Red Bush“ prispôsobili svoje postupy obhospodarovania pôdy a pestovania drsným podmienkam v regióne. Napríklad na vyčistenie plôch určených na pestovanie nemožno použiť oheň, pretože ničí obsah organických látok v pôde. Okrem toho významnú úlohu v rôznych fázach procesu pestovania zohrávajú krycie plodiny, pričom minimálne obrábanie pôdy alebo pôdoochranné obrábanie pôdy je bežnou praxou.
            Zber sa vykonáva počas horúcich letných mesiacov od novembra do mája, pričom na rastline sa musí ponechať 20 % rastlinného materiálu. Čerstvo zozbieraný materiál sa musí dopraviť do výrobne čaju do 72 hodín od zberu. Na skrátenie stoniek a listov sa používa mechanická rezačka, ktorou sa narežú na dĺžku 1 – 10 mm. V prípade oxidovaného čaju „Rooibos“/„Red Bush“ sa čerstvo narezaný materiál vystaví slnku v kôpkach tvoriacich riadky na betónovom alebo kamennom povrchu výrobne čaju. Riadky sa polievajú, listy drvia a kôpky sa obracajú v pravidelných intervaloch, kým sa nedosiahne správna konzistencia. Následne sa materiál v tenkej vrstve rozhrnie po výrobni, aby sa vysušil. V prípade neoxidovaného (zeleného) čaju „Rooibos“/„Red Bush“ sa listy a stonky rozhrnú po výrobni ihneď po narezaní na dĺžku 1 – 10 mm.
            Proces prebiehajúci vo výrobni sa často opisuje ako druh umenia a predstavuje jeden z najdôležitejších krokov procesu výroby čaju „Rooibos“/„Red Bush“, na ktorý sa vyžaduje osobitné know-how a odborné znalosti. Výrobca čaju starostlivo sleduje farbu, textúru a vlhkosť čaju, kým sa nedosiahne požadovaná mydlová konzistencia. Typickým spôsobom kontroly je vziať za hrsť mokrého, podrveného čaju a pevne zovrieť päsť, a pokiaľ je hladina vlhkosti správna, pomedzi prsty vytečie cícerok šťavy.
            Profesionálni hodnotitelia posudzujú kvalitu čaju „Rooibos“/„Red Bush“ podľa viacerých faktorov vrátane farby suchých a namočených listov, intenzity, farby a priezračnosti nálevu, ako aj arómy a chuti. Posudzovanie chuti a arómy vykonávajú vyškolení členovia senzorickej komisie. Na uľahčenie komunikácie medzi výrobcami, spracovateľmi, odborníkmi na hodnotenie, obchodníkmi, výrobcami aróm, dovozcami a spotrebiteľmi výrobku „Rooibos“/„Red Bush“ bolo ako cenný nástroj vyvinuté senzorické koleso. S cieľom pomôcť pri výklade deskriptorov bol vypracovaný predbežný senzorický lexikón pre niektoré deskriptory.

               Špecifickosť výrobku

            Opis jedinečných senzorických vlastností (alebo arómy a pocitu v ústach) čaju „Rooibos“/„Red možno nájsť v predchádzajúcej časti textu. Uvedené deskriptory vyplynuli z analýzy veľkého súboru vzoriek a vystihujú senzorické stopy, ktoré čaj „Rooibos“/„Red Bush“ zanecháva.
            Tieto jedinečné senzorické vlastnosti čaju „Rooibos“/„Red Bush“ možno pripísať komplexnému chemickému pôsobeniu fenolov v rastline Aspalathus linearis. Zloženie flavonoidov rastliny „Rooibos“/„Red Bush“ je jedinečné tým, že obsahuje aspalatín a aspalalinín, ako aj zriedkavé zložky notofagín a enolický glukozid kyseliny fenylpyrohroznovej. Zatiaľ čo väčšina flavonoidov je v rámci rastlinnej ríše všadeprítomná, aspalatín bol doteraz zistený len v rastline Aspalathus linearis a dodáva jej tak jedinečné senzorické vlastnosti.
            V predchádzajúcom bode už bolo uvedené, že prvé zmienky o používaní sušených listov a stoniek kríku „Rooibos“/„Red Bush“ na prípravu čaju sa objavili takmer pred 250 rokmi. Odvtedy sa tento nápoj vďaka svojej ovocnej, sladkej chuti, nízkemu obsahu tanínov a nulovému obsahu kofeínu stal pevnou súčasťou kultúry Južnej Afriky. Na základe prieskumov vykonaných v roku 2005 sa zistilo, že čaj „Rooibos“/„Red Bush“ je jedna z desiatich najčastejšie konzumovaných potravín v chudobných štvrtiach v Južnej Afrike.

               Odkaz na uverejnenie špecifikácie

            (článok 6 ods. 1 druhý pododsek tohto nariadenia)
            –


title: Vykonávacie nariadenie Komisie (EÚ) 2021/875 z 25. mája 2021, ktorým sa do registra chránených označení pôvodu a chránených zemepisných označení zapisuje názov [„Sõir“ (CHZO)]

text:
                  1.6.2021

                  SK

                  Úradný vestník Európskej únie

                  L 192/2

         VYKONÁVACIE NARIADENIE KOMISIE (EÚ) 2021/875
         z 25. mája 2021,
         ktorým sa do registra chránených označení pôvodu a chránených zemepisných označení zapisuje názov [„Sõir“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 50 ods. 2 písm. a) nariadenia (EÚ) č. 1151/2012 bola v Úradnom vestníku Európskej únie uverejnená žiadosť Estónska o zápis názvu „Sõir“ do registra (2).

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Sõir“ by sa mal zapísať do registra,

               PRIJALA TOTO NARIADENIE:

            Článok 1
            Názov „Sõir“ (CHZO) sa zapisuje do registra.
            Názov uvedený v prvom odseku sa vzťahuje na výrobok triedy 1.4. Iné výrobky živočíšneho pôvodu, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. mája 2021

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 46, 9.2.2021, s. 10.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2021/876 z 31. mája 2021, ktorým sa stanovujú pravidlá uplatňovania nariadenia (ES) č. 1907/2006, pokiaľ ide o žiadosti o autorizáciu a správy o preskúmaní týkajúce sa používania látok pri výrobe pôvodných náhradných dielov a pri oprave výrobkov a zložených výrobkov, ktoré sa už nevyrábajú, a ktorým sa mení nariadenie (ES) č. 340/2008 (Text s významom pre EHP)

text:
                  1.6.2021

                  SK

                  Úradný vestník Európskej únie

                  L 192/3

         VYKONÁVACIE NARIADENIE KOMISIE (EÚ) 2021/876
         z 31. mája 2021,
         ktorým sa stanovujú pravidlá uplatňovania nariadenia (ES) č. 1907/2006, pokiaľ ide o žiadosti o autorizáciu a správy o preskúmaní týkajúce sa používania látok pri výrobe pôvodných náhradných dielov a pri oprave výrobkov a zložených výrobkov, ktoré sa už nevyrábajú, a ktorým sa mení nariadenie (ES) č. 340/2008
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 74 ods. 1 a článok 132,
         keďže:

                     (1)

                     V článku 56 ods. 1 nariadenia (ES) č. 1907/2006 sa stanovuje požiadavka autorizácie na uvedenie na trh a používanie látok vzbudzujúcich veľmi veľké obavy uvedených v prílohe XIV k uvedenému nariadeniu. Dodržanie tejto požiadavky v určitých prípadoch predstavuje pre podniky značnú administratívnu záťaž. Vo svojom oznámení z 18. júna 2014„Program regulačnej vhodnosti a efektívnosti (REFIT): súčasný stav a výhľad do budúcnosti“ (2) Komisia oznámila, že v niektorých konkrétnych prípadoch zvažuje zjednodušenie postupu povolenia. Zjednodušenie žiadostí o predĺženie používania látok vzbudzujúcich veľmi veľké obavy pri výrobe pôvodných náhradných dielov bolo identifikované ako jedno z opatrení v oznámení Komisie z 5. marca 2018„Všeobecná správa o vykonávaní nariadenia REACH v praxi a preskúmaní určitých aspektov (3)“.

                     (2)

                     V oznámení Komisie z 2. decembra 2015 s názvom „Kruh sa uzatvára – Akčný plán EÚ pre obehové hospodárstvo“ (4) sa opisuje, že predĺženie životnosti výrobkov prostredníctvom opravy pomáha predchádzať plytvaniu. V záveroch Rady z 20. júna 2016 týkajúcich sa uvedeného akčného plánu (5) sa Komisia vyzýva, aby preskúmala, aké iniciatívy možno prijať na úrovni Únie v záujme predĺženia životnosti výrobkov, a to najmä podporou dostupnosti náhradných dielov.

                     (3)

                     Aby sa zabránilo predčasnému zastarávaniu výrobkov alebo zložených výrobkov (6), ktoré sa po dátumoch zákazu uvedených v prílohe XIV k nariadeniu (ES) č. 1907/2006 už nevyrábajú, náhradné diely, ako aj látky a zmesi, ktoré sú potrebné na opravu takýchto výrobkov alebo zložených výrobkov, sa musia naďalej sprístupňovať na trhu a používať. Ak sa na výrobu takýchto výrobkov alebo zložených výrobkov použila látka uvedená v prílohe XIV k nariadeniu (ES) č. 1907/2006 a ak po dátume zákazu nie je možné náhradný diel vyrábať alebo výrobok opraviť bez použitia danej látky, mali by sa objasniť požiadavky týkajúce sa obsahu žiadosti o autorizáciu a správy o preskúmaní k autorizácii pre takéto použitia, aby sa takéto žiadosti o autorizáciu zjednodušili.

                     (4)

                     Pokiaľ ide o analýzu alternatív uvedenú v článku 62 ods. 4 písm. e) nariadenia (ES) č. 1907/2006, poskytnutie odôvodnenia, v ktorom sa preukáže, že výrobok alebo zložený výrobok sa už po dátume zákazu nevyrába, že bez náhradného dielu nemôže slúžiť svojmu účelu a že takýto náhradný diel nemôže byť vyrobený bez príslušnej látky, alebo že výrobok alebo zložený výrobok nemožno opraviť inak ako použitím príslušnej látky, by sa malo považovať za dostatočné na vyvodenie záveru o nedostatku vhodných alternatív. Keďže používanie látky pri výrobe takýchto náhradných dielov alebo pri oprave takýchto výrobkov alebo zložených výrobkov sa bude postupne znižovať, pretože jej zamýšľané použitie je pre výrobok, ktorý sa už nevyrába, pričom je pravdepodobné, že náklady spojené s nahrádzaním a vynakladané na výskum a vývoj, testovanie, kvalifikáciu a industrializáciu možných alternatív pre takéto použitia budú vzhľadom na očakávaný klesajúci trend vysoké, takéto ustanovenie sa považuje za opodstatnené.

                     (5)

                     Podobne, odôvodnenie, v ktorom sa preukáže, že výrobok alebo zložený výrobok sa už po dátume zákazu nevyrába, že bez náhradného dielu nemôže slúžiť svojmu účelu a že takýto náhradný diel nemožno vyrobiť bez príslušnej látky, alebo že výrobok alebo zložený výrobok nemožno opraviť inak ako príslušnej použitím látky, by sa malo považovať za dostatočné na preukázanie sociálno-ekonomických prínosov používania látky v sociálno-ekonomickej analýze uvedenej v článku 62 ods. 5 písm. a) nariadenia (ES) č. 1907/2006. Nedostupnosť náhradných dielov alebo nemožnosť bez danej látky opraviť výrobky alebo zložené výrobky, ktoré sa už nevyrábajú, by viedli k predčasnému zastarávaniu daných výrobkov alebo zložených výrobkov pred skončením ich životnosti, a teda k ich predčasnej likvidácii, čo by pravdepodobne spôsobilo vysoké náklady pre prevádzkovateľov, spotrebiteľov alebo spoločnosť. Okrem toho sa očakáva, že počet použití a množstiev látky použitej na takéto náhradné diely sa znížia, čo povedie k zníženiu vplyvu na zdravie ľudí a životné prostredie súvisiaceho s expozíciou použitej látke alebo emisiou spojenou s použitím danej látky. Je preto vhodné, aby žiadateľ poskytol obsah sociálno-ekonomickej analýzy uvedenej v článku 62 ods. 5 písm. a) nariadenia (ES) č. 1907/2006 v stručnej forme. Tým nie je dotknuté posúdenie rizika, ktoré predstavuje používanie látky pre zdravie ľudí alebo životné prostredie, ani potreba, aby žiadateľ preukázal, že sociálno-ekonomické prínosy dané riziko prevyšujú.

                     (6)

                     Objasnenie obsahu žiadostí o autorizáciu používania látky pri výrobe náhradných dielov na opravu alebo oprave výrobkov a zložených výrobkov, ktoré sa už nevyrábajú, by malo viesť k zníženiu pracovného zaťaženia Európskej chemickej agentúry (ďalej len „agentúra“) pri posudzovaní žiadostí o autorizáciu v uvedených osobitných prípadoch. Poplatky vyberané za takéto žiadosti by mali byť úmerné očakávanej pracovnej záťaži agentúry v takýchto prípadoch, a preto by sa mali znížiť v porovnaní s poplatkom vyberaným za žiadosti na iné použitia. Z rovnakých dôvodov by sa poplatky uplatniteľné na preskúmanie autorizácií udelených na uvedené použitia mali znížiť o rovnaký podiel.

                     (7)

                     Nariadenie Komisie (ES) č. 340/2008 (7) by sa preto malo zodpovedajúcim spôsobom zmeniť.

                     (8)

                     Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,

               PRIJALA TOTO NARIADENIE:

            Článok 1
            Týmto nariadením sa vykonáva článok 61 ods. 1, článok 62 ods. 4 písm. e) a článok 62 ods. 5 písm. a) nariadenia (ES) č. 1907/2006, pokiaľ ide o žiadosti o autorizáciu a správy o preskúmaní týkajúce sa ktoréhokoľvek z týchto použití látky ako takej alebo látky v zmesi uvedenej v prílohe XIV k uvedenému nariadeniu:

                        a)

                        výroba náhradných dielov ako výrobkov alebo ako zložených výrobkov na opravu výrobkov alebo zložených výrobkov, ktorých výroba sa skončila alebo sa pred dátumom zákazu pre danú látku uvedenú v prílohe XIV skončí, ak sa daná látka používala pri výrobe daných výrobkov alebo zložených výrobkov a tieto výrobky nemôžu bez daného náhradného dielu slúžiť svojmu účelu a náhradný diel nemôže byť bez danej látky vyrobený („výroba pôvodných náhradných dielov“);

                        b)

                        oprava výrobkov alebo zložených výrobkov, ktorých výroba sa skončila alebo sa pred dátumom zákazu pre danú látku uvedenú v prílohe XIV skončí, ak sa daná látka používala pri výrobe daných výrobkov alebo zložených výrobkov a tieto výrobky nemožno opraviť inak ako použitím danej látky („oprava výrobkov alebo zložených výrobkov, ktoré sa už nevyrábajú“).

            Článok 2

               1.   Žiadosť o autorizáciu podľa článku 62 nariadenia (ES) č. 1907/2006 na používanie látky pri výrobe pôvodných náhradných dielov alebo pri oprave výrobkov alebo zložených výrobkov, ktoré sa už nevyrábajú, sa považuje za žiadosť, ktorá je v súlade s článkom 62 ods. 4 písm. e) uvedeného nariadenia, ak obsahuje:

                           a)

                           opis a analýzu funkcie látky a

                           b)

                           odôvodnenie, v ktorom sa preukáže, že boli splnené podmienky stanovené v článku 1 písm. a) alebo b) tohto nariadenia.

               2.   Žiadosť o autorizáciu podľa článku 62 nariadenia (ES) č. 1907/2006 na používanie látky pri výrobe pôvodných náhradných dielov alebo pri oprave výrobkov alebo zložených výrobkov, ktoré sa už nevyrábajú, sa považuje za žiadosť, ktorá je v súlade s článkom 62 ods. 5 písm. a) uvedeného nariadenia, ak obsahuje:

                           a)

                           stručný opis vplyvov na zdravie ľudí alebo životné prostredie v súlade s informáciami uvedenými v správe o chemickej bezpečnosti;

                           b)

                           stručný opis sociálno-ekonomických prínosov použitia, ktoré je predmetom žiadosti, vrátane odôvodnenia, v ktorom sa preukáže, že boli splnené podmienky stanovené v článku 1 písm. a) alebo b) tohto nariadenia;

                           c)

                           záver založený na porovnaní rizík a prínosov používania látky, ktorá je predmetom žiadosti, ako sa uvádza v písmenách a) a b) tohto odseku.

               3.   Ak sa žiadosť o autorizáciu predkladá na použitie látky pri výrobe pôvodných náhradných dielov alebo pri oprave výrobkov alebo zložených výrobkov, ktoré sa už nevyrábajú, na účely posúdenia sociálno-ekonomických faktorov a vhodnosti alternatív spojených s používaním látky postačujú informácie uvedené v odsekoch 1 a 2 tohto článku spolu s akýmikoľvek príspevkami tretích strán o možných alternatívach predloženými v súlade s článkom 64 ods. 2 nariadenia (ES) č. 1907/2006.

               4.   Odseky 1, 2 a 3 tohto článku sa uplatňujú obdobne na správy o preskúmaní predložené podľa článku 61 ods. 1 nariadenia (ES) č. 1907/2006 týkajúce sa autorizácie udelenej na používanie látky pri výrobe pôvodných náhradných dielov alebo pri oprave výrobkov alebo zložených výrobkov, ktoré sa už nevyrábajú.

               5.   Do 5. júla 2021 Európska chemická agentúra (ďalej len „agentúra“) zverejní osobitné formáty pre analýzu alternatív a sociálno-ekonomickú analýzu, ktoré sa majú použiť v žiadostiach o autorizáciu na použitie látok pri výrobe pôvodných náhradných dielov alebo pri oprave výrobkov alebo zložených výrobkov, ktoré sa už nevyrábajú, ako aj v správach o preskúmaní týkajúcich sa autorizácie udelenej na takéto použitia predkladaných v súlade s týmto nariadením, v ktorých sa zohľadnia prvky uvedené v odsekoch 1 a 2.

            Článok 3
            Nariadenie (ES) č. 340/2008 sa mení takto:

                        1.

                        V článku 8 ods. 2 sa za štvrtý pododsek dopĺňa tento pododsek:
                        „Agentúra vyberá znížený poplatok stanovený v bode 2 prílohy VI k tomuto nariadeniu za žiadosti o autorizáciu používania látok pri výrobe pôvodných náhradných dielov na opravu výrobkov alebo zložených výrobkov, ktoré sa už nevyrábajú, podľa článku 1 písm. a) vykonávacieho nariadenia Komisie (EÚ) 2021/876 (*1), a na opravu výrobkov alebo zložených výrobkov, ktoré sa už nevyrábajú, podľa článku 1 písm. b) uvedeného nariadenia, predložené v súlade s uvedeným vykonávacím nariadením.

                           (*1)  Vykonávacie nariadenie Komisie (EÚ) 2021/876 z 31. mája 2021, ktorým sa stanovujú pravidlá uplatňovania nariadenia (ES) č. 1907/2006, pokiaľ ide o žiadosti o autorizáciu a správy o preskúmaní týkajúce sa používania látok pri výrobe pôvodných náhradných dielov a pri oprave výrobkov a zložených výrobkov, ktoré sa už nevyrábajú, a ktorým sa mení nariadenie (ES) č. 340/2008 (Ú. v. EÚ 192).“"

                        2.

                        V článku 9 ods. 2 sa za štvrtý pododsek dopĺňa tento pododsek:
                        „Agentúra vyberá znížený poplatok stanovený v bode 2 prílohy VII k tomuto nariadeniu za žiadosti o autorizáciu používania látok pri výrobe pôvodných náhradných dielov na opravu výrobkov alebo zložených výrobkov, ktoré sa už nevyrábajú, podľa článku 1 písm. a) vykonávacieho nariadenia (EÚ) 2021/876, a na opravu výrobkov alebo zložených výrobkov, ktoré sa už nevyrábajú, podľa článku 1 písm. b) uvedeného nariadenia, predložené v súlade s uvedeným vykonávacím nariadením.“

                        3.

                        Prílohy VI a VII sa nahrádzajú textom uvedeným v prílohe k tomuto nariadeniu.

            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 31. mája 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 396, 30.12.2006, s. 1.

            (2)  COM(2014) 368 final.

            (3)  COM(2018) 116 final.

            (4)  COM(2015) 614 final.

            (5)  Kruh sa uzatvára – Akčný plán EÚ pre obehové hospodárstvo – závery Rady z 20. júna 2016, ST 10518 2016 INIT.

            (6)  „Zložené výrobky“ opísané v rozsudku Súdneho dvora z 10. septembra 2015, Fédération des entreprises du commerce et de la distribution (FCD) a Fédération des magasins de bricolage et de l’aménagement de la maison (FMB), vec C-106/14, ECLI:EU:C:2015:576, body 48 – 54.

            (7)  Nariadenie Komisie (ES) č. 340/2008 zo 16. apríla 2008 o poplatkoch Európskej chemickej agentúre podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) (Ú. v. EÚ L 107, 17.4.2008, s. 6).

            PRÍLOHA

                     „PRÍLOHA VI
                     Poplatky za žiadosti o autorizáciu podľa článku 62 nariadenia (ES) č. 1907/2006

                        1.
                        Poplatky za žiadosti o autorizáciu

                           Tabuľka 1

                           Štandardné poplatky

                                    Základný poplatok

                                    54 100  EUR

                                    Dodatočný poplatok za látku

                                    10 820  EUR

                                    Dodatočný poplatok za použitie

                                    48 690  EUR

                           Tabuľka 2

                           Znížené poplatky pre stredné podniky

                                    Základný poplatok

                                    40 575  EUR

                                    Dodatočný poplatok za látku

                                    8 115  EUR

                                    Dodatočný poplatok za použitie

                                    36 518  EUR

                           Tabuľka 3

                           Znížené poplatky pre malé podniky

                                    Základný poplatok

                                    24 345  EUR

                                    Dodatočný poplatok za látku

                                    4 869  EUR

                                    Dodatočný poplatok za použitie

                                    21 911  EUR

                           Tabuľka 4

                           Znížené poplatky pre mikropodniky

                                    Základný poplatok

                                    5 410  EUR

                                    Dodatočný poplatok za látku

                                    1 082  EUR

                                    Dodatočný poplatok za použitie

                                    4 869  EUR

                        2.
                        Poplatky za žiadosti o autorizáciu na použitie látok pri výrobe pôvodných náhradných dielov alebo pri oprave výrobkov alebo zložených výrobkov, ktoré sa už nevyrábajú, ako sa uvádza v článku 8 ods. 2 piatom pododseku

                           Tabuľka 1

                           Štandardné poplatky

                                    Základný poplatok

                                    27 050  EUR

                                    Dodatočný poplatok za látku

                                    5 410  EUR

                                    Dodatočný poplatok za použitie

                                    24 345  EUR

                           Tabuľka 2

                           Znížené poplatky pre stredné podniky

                                    Základný poplatok

                                    20 287  EUR

                                    Dodatočný poplatok za látku

                                    4 057  EUR

                                    Dodatočný poplatok za použitie

                                    18 259  EUR

                           Tabuľka 3

                           Znížené poplatky pre malé podniky

                                    Základný poplatok

                                    12 172  EUR

                                    Dodatočný poplatok za látku

                                    2 434  EUR

                                    Dodatočný poplatok za použitie

                                    10 955  EUR

                           Tabuľka 4

                           Znížené poplatky pre mikropodniky

                                    Základný poplatok

                                    2 705  EUR

                                    Dodatočný poplatok za látku

                                    541 EUR

                                    Dodatočný poplatok za použitie

                                    2 434  EUR

                     PRÍLOHA VII
                     Poplatky za preskúmanie autorizácie podľa článku 61 nariadenia (ES) č. 1907/2006

                        1.
                        Poplatky za preskúmanie autorizácie

                           Tabuľka 1

                           Štandardné poplatky

                                    Základný poplatok

                                    54 100  EUR

                                    Dodatočný poplatok za látku

                                    10 820  EUR

                                    Dodatočný poplatok za použitie

                                    48 690  EUR

                           Tabuľka 2

                           Znížené poplatky pre stredné podniky

                                    Základný poplatok

                                    40 575  EUR

                                    Dodatočný poplatok za látku

                                    8 115  EUR

                                    Dodatočný poplatok za použitie

                                    36 518  EUR

                           Tabuľka 3

                           Znížené poplatky pre malé podniky

                                    Základný poplatok

                                    24 345  EUR

                                    Dodatočný poplatok za látku

                                    4 869  EUR

                                    Dodatočný poplatok za použitie

                                    21 911  EUR

                           Tabuľka 4

                           Znížené poplatky pre mikropodniky

                                    Základný poplatok

                                    5 410  EUR

                                    Dodatočný poplatok za látku

                                    1 082  EUR

                                    Dodatočný poplatok za použitie

                                    4 869  EUR

                        2.
                        Poplatky za preskúmanie autorizácie udelenej na použitie látok pri výrobe pôvodných náhradných dielov alebo pri oprave výrobkov alebo zložených výrobkov, ktoré sa už nevyrábajú, ako sa uvádza v článku 9 ods. 2 piatom pododseku

                           Tabuľka 1

                           Štandardné poplatky

                                    Základný poplatok

                                    27 050  EUR

                                    Dodatočný poplatok za látku

                                    5 410  EUR

                                    Dodatočný poplatok za použitie

                                    24 345  EUR

                           Tabuľka 2

                           Znížené poplatky pre stredné podniky

                                    Základný poplatok

                                    20 287  EUR

                                    Dodatočný poplatok za látku

                                    4 057  EUR

                                    Dodatočný poplatok za použitie

                                    18 259  EUR

                           Tabuľka 3

                           Znížené poplatky pre malé podniky

                                    Základný poplatok

                                    12 172  EUR

                                    Dodatočný poplatok za látku

                                    2 434  EUR

                                    Dodatočný poplatok za použitie

                                    10 955  EUR

                           Tabuľka 4

                           Znížené poplatky pre mikropodniky

                                    Základný poplatok

                                    2 705  EUR

                                    Dodatočný poplatok za látku

                                    541 EUR

                                    Dodatočný poplatok za použitie

                                    2 434  EUR

               “


title: Vykonávacie nariadenie Komisie (EÚ) 2021/882 z 1. júna 2021, ktorým sa podľa nariadenia Európskeho parlamentu a Rady (EÚ) 2015/2283 povoľuje umiestnenie sušených lariev múčiara obyčajného Tenebrio molitor na trh ako novej potraviny a ktorým sa mení vykonávacie nariadenie Komisie (EÚ) 2017/2470 (Text s významom pre EHP)

text:
                  2.6.2021

                  SK

                  Úradný vestník Európskej únie

                  L 194/16

         VYKONÁVACIE NARIADENIE KOMISIE (EÚ) 2021/882
         z 1. júna 2021,
         ktorým sa podľa nariadenia Európskeho parlamentu a Rady (EÚ) 2015/2283 povoľuje umiestnenie sušených lariev múčiara obyčajného Tenebrio molitor na trh ako novej potraviny a ktorým sa mení vykonávacie nariadenie Komisie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 12,
         keďže:

                     (1)

                     V nariadení (EÚ) 2015/2283 sa stanovuje, že na trh v rámci Únie sa môžu umiestňovať iba tie nové potraviny, ktoré sú povolené a zaradené do únijného zoznamu.

                     (2)

                     V súlade s článkom 8 nariadenia (EÚ) 2015/2283 bolo prijaté vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam povolených nových potravín.

                     (3)

                     Spoločnosť SAS EAP Group (ďalej len „žiadateľ“) predložila Komisii 13. februára 2018 v súlade s článkom 10 ods. 1 nariadenia (EÚ) 2015/2283 žiadosť o umiestnenie sušených lariev múčiara obyčajného Tenebrio molitor (múčne červy) ako novej potraviny na trh Únie. V žiadosti sa požadovalo, aby sa sušené larvy múčiara obyčajného Tenebrio molitor používali v celku ako sušený hmyz vo forme občerstvenia a ako zložka potravín vo viacerých potravinových výrobkoch, pričom sa ako cieľová populácia uviedla bežná populácia. Žiadateľ predložil Komisii aj žiadosť o ochranu údajov, ktoré sú predmetom priemyselného vlastníctva.

                     (4)

                     V súlade s článkom 10 ods. 3 nariadenia (EÚ) 2015/2283 sa Komisia 3. júla 2018 obrátila na Európsky úrad pre bezpečnosť potravín (ďalej len „úrad“) a požiadala ho o vedecké stanovisko na základe posúdenia sušených lariev múčiara obyčajného Tenebrio molitor ako novej potraviny.

                     (5)

                     Úrad prijal 24. novembra 2020 vedecké stanovisko týkajúce sa bezpečnosti lariev múčiara obyčajného Tenebrio molitor ako novej potraviny (3) v súlade s článkom 11 nariadenia (EÚ) 2015/2283.

                     (6)

                     Úrad vo svojom stanovisku dospel k záveru, že sušené larvy múčiara obyčajného Tenebrio molitor sú pri navrhovaných spôsoboch použitia a v navrhovaných množstvách bezpečné. Na základe stanoviska úradu preto možno odôvodnene konštatovať, že sušené larvy múčiara obyčajného Tenebrio molitor za posudzovaných podmienok používania spĺňajú požiadavky článku 12 ods. 1 nariadenia (EÚ) 2015/2283.

                     (7)

                     Na základe obmedzeného počtu uverejnených dôkazov o potravinovej alergii súvisiacej s hmyzom, a najmä na základe dvoch štúdií na ľuďoch, pri ktorých sa sušeným larvám múčiara obyčajného Tenebrio molitor pripisovali celkovo štyri podozrivé alergické reakcie, ako aj na základe jednej štúdie na zvieratách, úrad v uvedenom stanovisku dospel rovnako k záveru, že konzumácia tejto novej potraviny môže vyvolať senzibilizáciu na proteíny obsiahnuté v múčnych červoch, ako aj na tropomyozín z iných zdrojov, ako sú kôrovce a roztoče. Úrad odporučil vykonať ďalší výskum alergénnosti sušených lariev múčiara obyčajného Tenebrio molitor. S cieľom reagovať na odporúčanie úradu Komisia v súčasnosti skúma spôsoby uskutočnenia potrebného výskumu alergénnosti lariev múčiara obyčajného Tenebrio molitor.

                     (8)

                     Kým úrad neposúdi údaje získané v rámci výskumu a vzhľadom na to, že doteraz bolo podľa údajov dostupných odvetviu zaoberajúcemu sa výrobou sušených lariev múčiara obyčajného Tenebrio molitor (4) nahlásených len niekoľko uvedených prípadov alergických reakcií, Komisia sa domnieva, že do únijného zoznamu povolených nových potravín by sa nemali zahrnúť žiadne osobitné požiadavky na označovanie týkajúce sa informácie, že sušené larvy múčiara obyčajného Tenebrio molitor by mohli spôsobiť primárnu senzibilizáciu

                     (9)

                     Úrad sa vo svojom stanovisku takisto domnieva, že konzumácia sušených lariev múčiara obyčajného Tenebrio molitor môže vyvolať alergické reakcie u osôb, ktoré sú alergické na kôrovce a roztoče prachu. Úrad ďalej poznamenal, že v nových potravinách sa môžu objaviť ďalšie alergény, ak sú tieto alergény prítomné v substráte, ktorým sa hmyz kŕmi. Môže to zahŕňať alergény uvedené v prílohe II k nariadeniu Európskeho parlamentu a Rady (EÚ) č. 1169/2011 (5). Preto je vhodné, aby sušené larvy múčiara obyčajného Tenebrio molitor sprístupňované spotrebiteľovi ako také a potraviny obsahujúce sušené larvy múčiara obyčajného Tenebrio molitor boli náležite označené podľa požiadaviek v súlade s článkom 9 nariadenia (EÚ) 2015/2283 a nariadenia (EÚ) č. 1169/2011.

                     (10)

                     Úrad vo svojom stanovisku uviedol, že jeho záver o bezpečnosti novej potraviny vychádza z analýz kontaminantov v novej potravine (6), podrobného opisu procesu sušenia (7), analytických údajov o množstvách chitínov (8) a z údajov o oxidačnom a mikrobiologickom stave novej potraviny počas skladovania (9). Tiež uviedol, že k záveru by nemohol dospieť bez údajov z nepublikovaných správ o štúdiách obsiahnutých v spise žiadateľa.

                     (11)

                     Komisia požiadala žiadateľa, aby podrobnejšie objasnil odôvodnenie poskytnuté v súvislosti s jeho tvrdením, že dané štúdie sú predmetom priemyselného vlastníctva, a aby objasnil svoje tvrdenie o výhradnom práve na používanie týchto štúdií, ako sa uvádza v článku 26 ods. 2 písm. b) nariadenia (EÚ) 2015/2283.

                     (12)

                     Žiadateľ vyhlásil, že v čase podania žiadosti boli analýzy kontaminantov v novej potravine, podrobný opis procesu sušenia, analytické údaje o množstvách chitínov a údaje o oxidačnom a mikrobiologickom stave novej potraviny počas skladovania predmetom jeho priemyselného vlastníctva a mal výhradné právo na používanie týchto analýz, a preto tretie strany nemajú zákonný prístup k uvedeným štúdiám ani ich nemôžu využívať či odkazovať na údaje v nich uvedené.

                     (13)

                     Komisia posúdila všetky informácie, ktoré poskytol žiadateľ, a usúdila, že žiadateľ dostatočne preukázal splnenie požiadaviek stanovených v článku 26 ods. 2 nariadenia (EÚ) 2015/2283. Špecifické štúdie o analýzach kontaminantov v novej potravine, podrobný opis procesu sušenia, analytické údaje o množstvách chitínov a údaje o oxidačnom a mikrobiologickom stave novej potraviny počas skladovania obsiahnuté v spise žiadateľa, ktoré úradu slúžili ako základ pre záver o bezpečnosti novej potraviny a bez ktorých by nemohol posúdiť novú potravinu, by sa preto nemali používať v prospech prípadného ďalšieho žiadateľa počas piatich rokov od dátumu nadobudnutia účinnosti tohto nariadenia. Preto by sa počas uvedeného obdobia povoliť uvádzať sušené larvy múčiara obyčajného Tenebrio molitor na trhu v rámci Únie len žiadateľovi.

                     (14)

                     Obmedzenie povolenia sušených lariev múčiara obyčajného Tenebrio molitor a používania údajov zo štúdií obsiahnutých v dokumentácii žiadateľa na výhradné použitie žiadateľom však nebráni v tom, aby sa o povolenie umiestniť na trh rovnakú novú potravinu uchádzali iní žiadatelia, pokiaľ sa ich žiadosť zakladá na zákonne získaných informáciách, ktoré slúžia ako podklad na získanie takéhoto povolenia.

                     (15)

                     Príloha k vykonávaciemu nariadeniu (EÚ) 2017/2470 by sa preto mala zodpovedajúcim spôsobom zmeniť.

                     (16)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1

               1.   Sušené larvy múčiara obyčajného Tenebrio molitor špecifikované v prílohe k tomuto nariadeniu sa zaraďujú do únijného zoznamu povolených nových potravín zriadeného vykonávacím nariadením (EÚ) 2017/2470.

               2.   Počas obdobia piatich rokov od dátumu nadobudnutia účinnosti tohto nariadenia iba pôvodný žiadateľ:

                           spoločnosť: SAS EAP Group,

                           adresa: 35 Boulevard du Libre Échange, 31650 Saint-Orens-de-Gameville, Francúzsko,

                           môže umiestňovať na trh v rámci Únie novú potravinu uvedenú v odseku 1, okrem prípadov, keď povolenie pre novú potravinu získa následný žiadateľ bez toho, aby odkazoval na údaje chránené podľa článku 2 tohto nariadenia, alebo so súhlasom spoločnosti SAS EAP Group.

               3.   Zápis v únijnom zozname podľa odseku 1 musí zahŕňať podmienky používania a požiadavky na označovanie stanovené v prílohe k tomuto nariadeniu.

            Článok 2
            Štúdie obsiahnuté v dokumentácii k žiadosti, na základe ktorých úrad novú potravinu uvedenú v článku 1 posudzoval, ktoré sú podľa tvrdenia žiadateľa predmetom priemyselného vlastníctva a bez ktorých by novú potravinu nebolo možné povoliť, sa nesmú použiť v prospech následného žiadateľa počas obdobia piatich rokov od dátumu nadobudnutia účinnosti tohto nariadenia bez súhlasu spoločnosti SAS EAP Group.

            Článok 3
            Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.

            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. júna 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

            (3)  Safety of dried yellow mealworm (Tenebrio molitor larva) as a novel food pursuant to Regulation (EU) 2015/2283 [Bezpečnosť sušených múčnych červov (lariev múčiara obyčajného Tenebrio molitor) ako novej potraviny podľa nariadenia (EÚ) 2015/2283]; Vestník EFSA (EFSA Journal) (2021) 19(1):6343.

            (4)  Larvy múčiara obyčajného Tenebrio molitor sú umiestňované na trh vo viacerých členských štátoch na základe prechodných opatrení stanovených v článku 35 ods. 2 nariadenia (EÚ) 2015/2283.

            (5)  Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 22.11.2011, s. 18).

            (6)  SAS EAP Group 2016 (nepublikované).

            (7)  SAS EAP Group 2013 (nepublikované).

            (8)  SAS EAP Group 2018 (nepublikované).

            (9)  SAS EAP Group 2020 (nepublikované).

            PRÍLOHA
            Príloha k vykonávaciemu nariadeniu (EÚ) 2017/2470 sa mení takto:

                        1.

                        Do tabuľky 1 (Povolené nové potraviny) sa v príslušnom abecednom poradí vkladá tento zápis:

                                    Povolená nová potravina

                                    Podmienky, za ktorých možno novú potravinu používať

                                    Doplňujúce špecifické požiadavky na označovanie

                                    Iné požiadavky

                                    Ochrana údajov

                                    „Sušené larvy múčiara obyčajného Tenebrio molitor

                                       Konkrétna kategória potravín

                                       Najvyššie prípustné množstvá

                                                1.

                                                Názov novej potraviny na označení potravín, ktoré ju obsahujú, je „sušené larvy múčiara obyčajného Tenebrio molitor.“

                                                2.

                                                Na označení potravín, ktoré obsahujú sušené larvy múčiara obyčajného Tenebrio molitor sa musí uviesť informácia, že táto zložka môže vyvolať alergické reakcie u spotrebiteľov so známymi alergiami na kôrovce a výrobky z nich, ako aj na roztoče prachu. Táto informácia sa musí uviesť v tesnej blízkosti zoznamu zložiek.

                                    Povolená 22. júna 2021. Toto zaradenie sa zakladá na vedeckých dôkazoch a vedeckých údajoch, ktoré sú predmetom priemyselného vlastníctva a ktoré sú chránené v súlade s článkom 26 nariadenia (EÚ) 2015/2283.
                                    Žiadateľ: SAS EAP Group, 35 Boulevard du Libre Échange, 31650 Saint-Orens-de-Gameville, Francúzsko.
                                    Počas obdobia ochrany údajov smie novú potravinu umiestňovať na trh v rámci Únie iba spoločnosť SAS EAP Group, pokiaľ povolenie pre túto novú potravinu nezíska následný žiadateľ bez toho, aby odkazoval na vedecké dôkazy alebo vedecké údaje, ktoré sú predmetom priemyselného vlastníctva a sú chránené v súlade s článkom 26 nariadenia (EÚ) 2015/2283, alebo so súhlasom spoločnosti SAS EAP Group.
                                    Dátum ukončenia ochrany údajov: 22. júna 2026.“

                                    Sušené larvy múčiara obyčajného Tenebrio molitor, celé alebo v prášku

                                    Bielkovinové výrobky:

                                    10 g/100 g

                                    Sušienky

                                    10 g/100 g

                                    Pokrmy na báze strukovín

                                    10 g/100 g

                                    Výrobky na báze cestovín

                                    10 g/100 g

                        2.

                        Do tabuľky 2 (Špecifikácie) sa v príslušnom abecednom poradí vkladá tento zápis:

                                    Povolená nová potravina

                                    Špecifikácie

                                    „Sušené larvy múčiara obyčajného Tenebrio molitor

                                       Opis/definícia:

                                    Nová potravina sú celé, teplom sušené múčne červy, buď celé (blanšírované a v peci sušené larvy) alebo vo forme prášku (blanšírované, v peci sušené a zomleté larvy). Pojem „múčny červ“ sa vzťahuje na larvárnu formu múčiara obyčajného (Tenebrio molitor), ktorý je druhom hmyzu patriacim do čeľade Tenebrionidae (potemníkovité).
                                    Na ľudskú spotrebu sú určené celé múčne červy a žiadne časti sa neodstraňujú.
                                    Minimálne 24 hodín pred fázou sušenia teplom larvy nesmú prijímať žiadnu potravu, aby mohli vyprázdniť obsah čriev.

                                       Charakteristiky/Zloženie:

                                                Popol (hm.%): 3,5 – 4,5

                                                Vlhkosť (hm. %): 1 – 8

                                                Surová bielkovina (N x 6,25) (hm.%): 56 – 61

                                                Stráviteľné sacharidy (*1) (hm.%): 1 – 6

                                                Tuky (hm. %): 25 – 30

                                                z toho nasýtené (hm.%): 4 – 9

                                                Peroxidové číslo (Meq O2/kg tuku): ≤ 5

                                                Vláknina (hm. %): 4 – 7

                                                Chitín (hm. %): 4 – 7

                                       Ťažké kovy:

                                                Olovo: ≤ 0,075 mg/kg

                                                Kadmium: ≤ 0,1 mg/kg

                                       Mykotoxíny:

                                                Aflatoxíny (suma B1, B2, G1, G2): ≤ 4 μg/kg

                                                Aflatoxín B1: ≤ 2 μg/kg

                                                Deoxynivalenol: ≤ 200 μg/kg

                                                Ochratoxín A: ≤ 1 μg/kg

                                       Mikrobiologické kritériá:

                                                Celkový počet kolónií aeróbnych mikroorganizmov: ≤ 105 JTK (*2)/g

                                                Kvasinky a plesne: ≤ 100 JTK/g

                                                   Escherichia coli: ≤ 50 JTK/g

                                                   Salmonella spp.: nezistená v 25 g

                                                   Listeria monocytogenes: nezistená v 25 g

                                                Sulfit redukujúce anaeróbne organizmy: ≤ 30 JTK/g

                                                   Bacillus cereus (predpoklad): ≤ 100 JTK/g

                                                   Enterobacteriaceae (predpoklad): < 10 JTK/g

                                                Koagulázovo pozitívne stafylokoky (staphylococci): ≤ 100 JTK/g

               (*1)  Stráviteľné sacharidy = 100 – (surová bielkovina + tuk + vláknina + popol + vlhkosť).

               (*2)  JTK: jednotky tvoriace kolónie“